त्यस्तै थुमीमा २६, लाप्राकमा २०, लापुमा २०, मान्बुमा २०, हंसपुर र खरिबोट गाविसमा ३२, मुच्चोकमा २४, स्वाँरामा १८, छोप्राकमा छ, बक्राङमा पाँच जनाको मृत्यु भएको छ । हजारौँ घाइते छन् । अधिकांश बालबालिका र वृद्धवृद्धा भूकम्पबाट प्रभावित भएको पाइएको छ । सुत्केरी व्यथाले छट्पटाइरहेकी सौरपानी–९ सिम्बुकी १८ वर्षीया सुनमाया गुरुङ भूकम्पले भत्काएको घरभित्रै पुरिनुभएको थियो । मध्याह्न १२ बजे घरभित्र पुरिनुभएकी गुरुङलाई परिवारका सदस्यले अपराह्न २ बजे सकुशल उद्धार गरेका थिए । उहाँको दुवै गोडामा गम्भीर प्रकृतिको चोट लागेको छ । भूकम्पले घर ध्वस्त बनाएपछि एक घन्टा टाढाको ओडारमा बस्नुभएकी उहाँले बेलुकी ९ बजे छोरी जन्माउनुभयो ।
